เตือนรับมืออากาศแปรปรวนเกิดพายุฤดูร้อนต่อเนื่อง ช่วงเปลี่ยนผ่านจากฤดูร้อนเข้าสู่ฤดูฝน
ว่าที่ร้อยตรี ธนะสิทธิ์  เอี่ยมอนันชัย รองอธิบดีกรมอุตุนิยมวิทยา กล่าวว่า ตามที่สถาบันวิจัยดาราศาสตร์แห่งชาติ (องค์การมหาชน) ระบุว่า ในวันที่ 27 เมษายน 2566 เวลา 12.16 น. ดวงอาทิตย์จะทำมุมตั้งฉากกับกรุงเทพมหานคร  จากการคาดการณ์ลักษณะอากาศช่วงดังกล่าว อากาศไม่ร้อนจัดเนื่องจากวันที่ 24-26 เมษายนจะมีพายุฤดูร้อนเกิดขึ้น ทำให้วันที่ 27 เมษายน 2566 กรุงเทพมหานครและปริมณฑล จะมีเมฆมากกับมีฝนฟ้าคะนองบางพื้นที่ อุณหภูมิสูงสุดอยู่ที่ 33-36 องศาเซลเซียส ยังต่ำกว่าสถิติเมื่อปี 2526 ที่สูงถึง 40.8 องศาเซลเซียสที่เขตดอนเมือง และยังไม่สูงเท่าช่วงสงกรานต์ที่ผ่านมา ซึ่งนับว่าเป็นช่วงที่มีอากาศร้อนจัดสูงสุดที่อำเภอเมือง จังหวัดตาก ที่วัดได้ 44.6 องศาเซลเซียส และถือว่าอากาศร้อนจัดของไทยผ่านพ้นมาแล้วหลังเทศกาลสงกรานต์สำหรับช่วงปลายเดือนเมษายนถึงเดือนพฤษภาคม จะเป็นช่วงการเปลี่ยนผ่านจากฤดูร้อนสู่ฤดูฝน ลมใต้ที่พัดพาหย่อมความกดอากาศต่ำจากความร้อนเป็นลมตะวันตกเฉียงใต้ ส่งผลให้ช่วงนี้อากาศจะมีความแปรปรวนทั้งยังมีอากาศร้อนบางช่วงกับมีฝนฟ้าคะนองในหลายพื้นที่ ประชาชนจึงต้องระมัดวังอันตรายจากพายุฤดูร้อน ที่จะเกิดฝนฟ้าคะนอง ลมกระโชกแรง ลูกเห็บตกบางพื้นที่ คาดการณ์ว่าฤดูฝนของไทยปีนี้จะในเริ่มกลางเดือนพฤษภาคม